## La Generalitat recorda el dret dels treballadors de no assistir al seu lloc en cas d’alerta roja declarada

*** L’Autoritat Laboral insta les empreses a fer prevaldre la modalitat de treball a distància sempre que siga possible i el treball en qüestió ho permeta, i si les condicions de les comunicacions ho fan viable**

La Conselleria d’Educació, Cultura, Universitats i Ocupació, a través de la Direcció General de Treball, recorda, davant la situació d’alerta climatològica per pluges i tempestes en la Comunitat Valenciana, que els treballadors tenen el dret a no assistir al seu lloc en cas d’emergència declarada.

Així, es recorda que els treballadors poden acollir-se a l’anomenat “permís climàtic” arreplegat en el Reial decret llei 8/2024. Es tracta d’un permís retribuït que permet als treballadors absentar-se fins a quatre dies del seu lloc en cas de riscos greus o alertes climàtiques extremes que impedisquen l’accés al treball. El permís és d’un màxim de quatre dies, però pot prorrogar-se mitjançant un ERTO per força major si la situació ho requerix.

Els treballadors poden acollir-se a este dret per a evitar desplaçaments en situació de perill. Per tant, des de l’Autoritat Laboral se subratlla la importància de garantir la seguretat i la integritat física dels treballadors.

A més, s’insta les empreses a fer prevaldre la modalitat de treball a distància quan siga possible i el treball en qüestió ho permeta, i sempre que les condicions de les comunicacions ho facen viable.

Així mateix, la Direcció General de Treball recorda que si l’empresa té prevista la condició de teletreball, el treballador ha de prestar el seu servici d’esta modalitat. En cas que el centre de treball no estiga preparat per a poder oferir als seus empleats la possibilitat de teletreballar, el personal ha de notificar a l’empresa la impossibilitat d’acudir al seu lloc i les circumstàncies que ho han provocat.

Fecha: 28/09/2025